b'\n_START_ARTICLE_\nVokalin\xc4\x97 muzika\n_START_PARAGRAPH_\nVokaline muzika vadinama muzikos r\xc5\xab\xc5\xa1is, atliekama vieno arba keli\xc5\xb3 daininink\xc5\xb3, kuriems gali akompanuoti muzikos instrumentai, ta\xc4\x8diau pagrindinis d\xc4\x97mesys yra koncentruojamas dainavimui. Muzika, kurioje dainavimas n\xc4\x97ra akcentuojamas, yra laikoma instrumentine muzika, net jei joje yra dainuojama. Prie\xc5\xa1ingu atveju, kai muzikos k\xc5\xabrinys atliekamas tik balsu be joki\xc5\xb3 instrument\xc5\xb3, tai yra vadinama a cappella._NEWLINE_Pagrindin\xc4\xaf vaidmen\xc4\xaf vokalin\xc4\x97je muzikoje da\xc5\xbeniausiai atlieka dainuojami \xc5\xbeod\xc5\xbeiai, ta\xc4\x8diau yra pavyzd\xc5\xbei\xc5\xb3, kai dainuojami i\xc5\xa1 dalies arba visi\xc5\xa1kai beprasmi\xc5\xa1ki \xc5\xbeod\xc5\xbeiai arba balsu kuriami \xc4\xafvair\xc5\xabs triuk\xc5\xa1mai, tarkim, siekiant imituoti kitus garsus, sutinkamus gamtoje. Trumpas vokalin\xc4\x97s muzikos k\xc5\xabrinys su dainuojamais \xc5\xbeod\xc5\xbeiais apibendrintai yra vadinamas daina._NEWLINE_Manoma, kad vokalin\xc4\x97 muzika yra pati seniausia i\xc5\xa1 vis\xc5\xb3 \xc5\xbemonijai \xc5\xbeinom\xc5\xb3 muzikos form\xc5\xb3, kadangi jai neb\xc5\xabtini jokie kiti instrumentai, tik \xc5\xbemogaus balsas. \xc5\xa0i\xc4\x85 prielaid\xc4\x85 paremia ir faktas, kad absoliu\xc4\x8diai visose \xc5\xbemonijos kult\xc5\xabrose egzistuoja kokia nors vokalin\xc4\x97s muzikos forma._NEWLINE_Kai kuriose kalbose (ypa\xc4\x8d paplitusiose rytin\xc4\x97je ir pietrytin\xc4\x97je Azijoje) tariamo garso auk\xc5\xa1tis yra svarbi charakteristika, galinti pakeisti \xc5\xbeod\xc5\xbeio reik\xc5\xa1m\xc4\x99. Analogi\xc5\xa1kai nema\xc5\xbeoje kalb\xc5\xb3 dalyje pastebima garso ilgio, garsumo ir kit\xc5\xb3 charakteristik\xc5\xb3, b\xc5\xabding\xc5\xb3 vokalinei muzikai, svarba. Taigi, vokalin\xc4\x97 muzika ir kasdienin\xc4\x97 kalba yra itin glaud\xc5\xbeiai susijusios, nors atlieka i\xc5\xa1 esm\xc4\x97s skirtingas funkcijas.'